text: Fly og passagerer fra alvorlig flyulykke er nu identificeret
  03 juni 2018 kl. 19.00
  To passagerer og piloten er kommet alvorligt til skade ved en flyulykke søndag eftermiddag på Endelave, oplyser Sydøstjyllands Politi.
  Der er tale om tre tyske statsborgere, en mandlig pilot på 53 år, 2 kvinder på henholdsvis 52 og 28 år, samt en mandlig spansk statsborger på 33 år. Piloten og to passagerer er alvorligt tilskadekomne, mens den 28 årige tyske kvinde slap uskadt fra uheldet. 
  De er alle bragt med helikopter til Rigshospitalet for undersøgelse og behandling. 
  Det forulykkede fly er et mindre, tysk indregistreret 2-motors passagerfly.
  Ifølge politiet skete ulykken i forbindelse med landingen på Endelave.
  Flyvestationen er efter ulykken blevet lukket, og Havarikommissionen skal nu undersøge forløbet omkring ulykken.
  